ⴰⵎⵓⵛⵛ ⴰⴱⵕⴱⴰⵛ. ⵢⴰⵏ ⵡⴰⵙⵙ, ⵉⵙⵖⴰ ⴷ ⵢⴰⵏ ⵓⵔⴳⴰⵣ ⵜⴰⴹⵡⵡⴰⵕⵜ ⵉ ⵜⵎⵟⵟⵓⴹⵜ ⵏⵏⵙ ⴰⴷ ⵜⵜ ⵜⵙⵙⵏⵓ. ⴽⵓ ⵜⵙⵙⵏⵡⴰ ⵜⵎⵟⵟⵓⴹⵜ ⵜⴰⴹⵡⵡⴰⵕⵜ, ⵜⵜⴰⵔⵎ ⵜⵜ ⴰⵍⵍⵉⴳ ⵜⵜ ⵜⵙⵙⵇⴹⴰ. ⵍⵍⵉⴳ ⴷ ⵉⴷⴷⴰ ⵓⵔⴳⴰⵣ ⵖⵔ ⵉⵎⴽⵍⵉ, ⵓⵔ ⴷ ⵢⵓⴼⵉ ⴰⵡⴷ ⵃⴰⵃ. ⵉⵙⵇⵙⴰ ⵜⴰⵎⵟⵟⵓⴹⵜ ⵏⵏⵙ: " ⵎⴰⵏⵉ ⵜⴽⴽⴰ ⵜⴹⵡⵡⴰⵕⵜ? ". ⵜⵏⵏⴰ ⴰⵙ: " ⵉⵜⵛⴰ ⵜⵜ ⵓⵎⵓⵛⵛ ". ⵉⵏⴽⵔ ⵓⵔⴳⴰⵣ ⴰⵔ ⵉⵔⵣⵣⵓ ⴰⵎⵓⵛⵛ ⴰⵍⵍⵉⴳ ⵜ ⵢⵓⴼⴰ, ⵢⴰⵎⵥ ⵜ ⵉⴱⴱⵉ ⴰⵙ ⴰⴱⵕⴹⵓⴹ. ⵉⴷⴷⵓ ⵓⵎⵓⵛⵛ ⴰⵔ ⵉⵜⵜⵔⵓ ⵜⴰⵎⴰ ⵏ ⵜⵅⴰⴱⵉⵜ, ⵜⴻⵜⵜⵔⵙ ⵏⵏⵉⴳ ⴰⵙ ⵢⴰⵜ ⵜⵖⵕⵕⴰⴼⵜ. ⵜⵏⵏⴰ ⴰⵙ ⵉ ⵓⵎⵓⵛⵛ: " ⵎⴰⵢ ⴽ ⵢⴰⵖⵏ ⴰⵍⵍⵉⴳ ⴷⴰ ⵜⵜⵔⵓⴷ? ". ⵉⵏⵏⴰ ⴰⵙ ⵓⵎⵓⵛⵛ: " ⵍⴰ ⵜⵜⵔⵓⵖ ⵉⴷⴷⵖ ⵉⵙⵖⴰ ⵓⵔⴳⴰⵣ ⵜⴰⴹⵡⵡⴰⵕⵜ ⵜⴻⵜⵜⵛ ⵜⵜ ⵜⵎⵟⵟⵓⴹⵜ, ⵜⵙⵃⵉⵍⵍⴻⵍ ⵖⵉⴼⵉ, ⵉⴱⴱⵉ ⵉⵢⵉ ⵓⵔⴳⴰⵣ ⴰⴱⵕⴹⵓⴹ ". ⵜⵏⵏⴰ ⴰⵙ ⵜⵖⵕⵕⴰⴼⵜ: " ⴰⴷ ⵓⵔ ⵜⵜⵔⵓⴷ, ⵏⴽⴽ ⴰⴷ ⵜⵜⵓⵜⵜⵉⵖ ⵃⵎⴰ ⴰⴷ ⴰⴽ ⵛⵖ ⴰⴷ ⵜⵙⵓⴷ ⵜⴽⴽⵙⴷ ⵖⵉⴼⴽ ⵜⴰⵖⵓⴼⵉ ". ⵜⴻⵜⵜⵓⵜⵜⵉ ⵜⵖⵕⵕⴰⴼⵜ, ⵜⴰⵖ ⴰⴽⴰⵍ. ⵉⵙⵡ ⵓⵎⵓⵛⵛ ⴰⵎⴰⵏ, ⵉⵙⵏⵉⵎⵎⵔ ⵜⴰⵖⵕⵕⴰⴼⵜ. ⵉⴷⴷⵓ ⴷ ⵢⴰⵏ ⵓⵊⴹⵉⴹ ⴰⴷ ⵉⵙⵓ ⴰⵎⴰⵏ ⴰⵎⵎ ⴽⵓ ⴰⵙⵙ ⵙⴳ ⵜⵖⵕⵕⴰⴼⵜ, ⵢⴰⴼ ⵜⵜ ⵉⵏ ⵜⴻⵜⵜⵓⵜⵜⵉ, ⵉⵏⵏⴰ ⴰⵙ: " ⵎⴰⵅ ⴰⵍⵍⵉⴳ ⵜⴻⵜⵜⵓⵜⵜⵉⴷ? " ⵜⵏⵏⴰ ⴰⵙ ⵜⵖⵕⵕⴰⴼⵜ: " ⵓⵔ ⵜⵙⵙⵉⵏⴷ ⵎⴰⴳ ⵊⵕⴰⵏ! ⵏⴽⴽ ⵜⵜⵓⵜⵜⵉⵖ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵉⵏⵏⴰ ⴰⵙ ⵓⵊⴹⵉⴹ: " ⴰⵡⴷ ⵏⴽⴽ ⴰⴷ ⵣⵣⵔⵖ ⵛⴰ ⵏ ⵜⴼⵔⴰⵡⵉⵏ ⵉⵏⵓ ⵛⵖ ⵜⵏⵜ ⵉ ⵓⵎⵓⵛⵛ ⴰⴱⵕⴱⴰⵛ ⴰⴼⴰⴷ ⵉⵙⵙⵏⵜ ⵉⴳ ⴰⴱⵕⴹⵓⴹ ⵏⵏⵙ! " ⴰⵔ ⵉⵜⵜⵔⴳⵉⴳⵉ, ⴰⵔ ⵉⵜⵜⵔⴳⵉⴳⵉ ⴰⵍⵍⵉⴳ ⵜⵏⵜ ⵉⵙⵜⵜⵓⵜⵜⵉ. ⵉⴷⴷⵓ ⵖⵔ ⵜⴰⵎⴰ ⵏ ⵓⵅⵍⵉⴷⵊ. ⵉⵙⵇⵙⴰ ⵜ ⵓⵅⵍⵉⴷⵊ: " ⵎⴰⵅ ⴰⵍⵍⵉⴳ ⵜⵣⵣⵔⴷ ⵉⵊⵊⵉⵊ ⵏⵏⴽ? " ⵉⵏⵏⴰ ⴰⵙ ⵓⵊⴹⵉⴹ: " ⵓⵔ ⵜⵙⵙⵉⵏⴷ ⵎⴰⴳ ⵊⵕⴰⵏ? ⵏⴽⴽ ⵣⵣⵔⵖ ⵉⵊⵊⵉⵊ ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵉⵏⵏⴰ ⴰⵙ ⵓⵅⵍⵉⴷⵊ: " ⴰⵡⴷ ⵏⴽⴽ ⴰⴷ ⴽⴽⵙⵖ ⵛⴰ ⵏ ⵡⴰⴼⵔⵉⵡⵏ ⵉⵏⵓ ⵛⵖ ⴰⵙ ⵜⵏ ⴰⴼⴰⴷ ⵉⵙⵙⵏ ⵉⴳ ⴰⴱⵕⴹⵓⴹ ⵏⵏⵙ ". ⴰⵔ ⵉⵜⵜⵔⴳⵉⴳⵉ, ⴰⵔ ⵉⵜⵜⵔⴳⵉⴳⵉ ⴰⵍⵍⵉⴳ ⵜⵏ ⵉⵙⵜⵜⵓⵜⵜⵉ. ⵉⴷⴷⵓ ⵖⵔ ⵜⴰⵎⴰ ⵏ ⵓⵅⵍⵉⴷⵊ. ⵉⵙⵇⵙⴰ ⵜ ⵓⵅⵍⵉⴷⵊ: " ⵎⴰⵅ ⴰⵍⵍⵉⴳ ⵜⵣⵣⵔⴷ ⵉⵊⵊⵉⵡ ⵏⵏⴽ? ". ⵉⵏⵏⴰ ⴰⵙ ⵓⵊⴹⵉⴹ: " ⵓⵔ ⵜⵙⵙⵉⵏⴷ ⵎⴰⴳ ⵊⵕⴰⵏ? ⵏⴽⴽ ⵣⵣⵔⵖ ⵉⵊⵊⵉⵏ ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵉⵏⵏⴰ ⴰⵙ ⵓⵅⵍⵉⴷⵊ: " ⴰⵡⴷ ⵏⴽⴽ ⴰⴷ ⴽⴽⵙⵖ ⵛⴰ ⵏ ⵡⴰⴼⵔⵉⵡⵏ ⵉⵏⵓ ⵛⵖ ⴰⵙ ⵜⵏ ⴰⴼⴰⴷ ⵉⵜⵜⵔⴳⵉⴳⵉ, ⴰⵔ ⵉⵜⵜⵔⴳⵉⴳⵉ, ⴰⵔ ⵉⵜⵜⵔⴳⵉⴳⵉ ⴰⵍⵍⵉⴳ ⵜⵏ ⵉⵙⵜⵜⵓⵜⵜⵉ. ⵉⴷⴷⵓ ⴷ ⵓⵔⴳⴰⵣ ⴰⴷ ⵉⵙⵎⴰⵍⵓ ⴷⴷⴰⵡ ⵓⵅⵍⵉⴷⵊ ⵢⴰⴼ ⴷ ⴰⴼⵔⵉⵡⵏ ⵏⵏⵙ ⵜⵜⵓⵜⵜⵉⵏ ⵉⵙⵇⵙⴰ ⵜ: " ⵎⴰⵅ ⴰⵍⵍⵉⴳ ⵜⵙⵜⵜⵓⵜⵜⵉⴷ ⴰⴼⵔⵉⵡⵏ ⵏⵏⴽ? " ⵉⵔⴰⵔ ⴰⵙ ⴷ ⵓⵅⵍⵉⴷⵊ: " ⵓⵔ ⵜⵙⵙⵉⵏⴷ ⵎⴰⴳ ⵊⵕⴰⵏ! ⵏⴽⴽ ⵙⵜⵜⵓⵜⵜⵉⵖ ⴰⴼⵔⵉⵡⵏ ⵉⵏⵓ, ⵅⴼ ⵓⵊⴹⵉⴹ ⵉⵣⵣⵔ ⵉⵊⵊⵉⵊ ⵏⵏⵙ, ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵉⵏⵏⴰ ⴰⵙ ⵓⵣⴳⵔ: " ⴰⵡⴷ ⵏⴽⴽ ⴰⴷ ⵕⵥⵖ ⵛⴰ ⵙⴳ ⵡⴰⵛⵛⵉⵡⵏ ⵉⵏⵓ, ⵛⵖ ⵜⵏ ⵉ ⵓⵎⵓⵛⵛ ⴰⴱⵕⴱⴰⵛ ⴰⴼⴰⴷ ⵉⵙⵙⵏ ⵉⴳ ⴰⴱⵕⴹⵓⴹ ⵏⵏⵙ! " ⵉⵡⵜ ⵜⵏ ⵉⵕⵥ ⵜⵏ. ⵉⴷⴷⵓ ⴰⴷ ⵉⵙⵓ ⴰⵎⴰⵏ ⵙⴳ ⵜⵖⴱⴰⵍⵓⵜ. ⵜⵏⵏⴰ ⴰⵙ ⵜⵖⴱⴰⵍⵓⵜ: " ⵎⴰⵅ ⴰⵍⵍⵉⴳ ⵜⵕⵥⵉⴷ ⴰⵛⵛⵉⵡⵏ ⵏⵏⴽ? " ⵉⵏⵏⴰ ⴰⵙ ⵓⵣⴳⵔ: " ⵓⵔ ⵜⵙⵙⵉⵏⴷ ⵎⴰⴳ ⵊⵕⴰⵏ! ⵏⴽⴽ ⵕⵥⵉⵖ ⴰⵛⵛⵉⵡⵏ ⵉⵏⵓ ⵅⴼ ⵓⵅⵍⵉⴷⵊ ⵉⵙⵜⵜⵓⵜⵜⵉ ⴰⴼⵔⵉⵡⵏ ⵏⵏⵙ, ⵅⴼ ⵓⵊⴹⵉⴹ ⵉⵣⵣⵔ ⵉⵊⵊⵉⵊ ⵏⵏⵙ, ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵜⵏⵏⴰ ⴰⵙ ⵜⵖⴱⴰⵍⵓⵜ: " ⴰⵡⴷ ⵏⴽⴽ ⴰⴷ ⴰⵙ ⴰⵣⵏⵖ ⵉⵎⵉⴽ ⵏ ⵡⴰⵎⴰⵏ ⴰⴼⴰⴷ ⵉⵙⵙⵏ ⵉⵙⵙⵉⵔⴷ ⵜⴰⵖⵓⴼⵉ ⵏⵙⵙ ". ⵜⴽⴽⵔ ⵜⴰⵣⵏ ⴰⵙ ⴰⵎⴰⵏ. ⵜⴷⴷⵓ ⴷ ⵜⵏⴰⴳⴰⵎⵜ ⵏ ⵓⴳⵍⵍⵉⴷ ⴰⴷ ⵜⴰⴳⵎ ⴰⵎⴰⵏ ⵜⴰⴼ ⴷ ⴰⵎⴰⵏ ⵏ ⵜⵖⴱⴰⵍⵓⵜ ⴷⵔⵓⵙⵏ, ⵜⵙⵇⵙⴰ ⵜⵜ: " ⵎⴰⵅ ⴰⵍⵍⵉⴳ ⴷⵔⵓⵙⵏ ⵡⴰⵎⴰⵏ ⵏⵏⵎ ⴰⵙⵙⴰ? " ⵜⵔⴰⵔ ⴰⵙ ⴷ ⵜⵖⴱⴰⵍⵓⵜ: " ⵓⵔ ⵜⵥⵕⵉⴷ ⵎⴰⴳ ⵊⵕⴰⵏ! ⵏⴽⴽ ⵓⵣⵏⵖ ⴰⵎⴰⵏ ⵉⵏⵓ ⵅⴼ ⵓⵣⴳⵔ ⵉⵕⵥⴰ ⴰⵛⵛⵉⵡⵏ ⵏⵏⵙ, ⵅⴼ ⵓⵅⵍⵉⴷⵊ ⵉⵙⵜⵓⵜⵜⵉ ⴰⴼⵔⵉⵡⵏ ⵏⵏⵙ, ⵅⴼ ⵓⵊⴹⵉⴹ ⵉⵣⵣⵔ ⵉⵊⵊⵉⵊ ⵏⵏⵙ, ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵜⵏⵏⴰ ⴰⵙ ⵜⵏⴰⴳⴰⵎⵜ: " ⴰⵡⴷ ⵏⴽⴽ ⴰⴷ ⴼⵍⵉⵖ ⵉⵎⵉⴽ ⵙⴳ ⵓⵢⴷⴷⵉⴷ ⵉⵏⵓ ⵛⵖ ⵜ ⵉ ⵓⵎⵓⵛⵛ ⴰⴱⵕⴱⴰⵛ ⴰⴼⴰⴷ ⵉⵙⵙ ⵉⴳ ⴰⴱⵕⴹⵓⴹ ⵏⵏⵙ! " ⵜⵏⵀⵎ ⵖⵉⴼⵙ ⴰⵔ ⵜ ⵜⴼⵍⵍⵉ. ⵜⴷⴷⵓ ⴷ ⴱⵍⴰ ⴰⵎⴰⵏ. ⵜⴰⵏⵏⴰⵢ ⵜⵜ ⵜⵎⵟⵟⵓⴹⵜ ⵏ ⵓⴳⵍⵍⵉⴷ ⵜⵙⵇⵙⴰ ⵜⵜ: " ⵎⴰⵅ ⴰⵍⵍⵉⴳ ⵜⴱⴱⵉⴷ ⴰⵢⴷⴷⵉⴷ? " ⵜⵔⴰⵔ ⴰⵙ ⴷ ⵜⵏⴰⴳⴰⵎⵜ: " ⵓⵔ ⵜⵥⵕⵉⴷ ⵎⴰⴳ ⵊⵕⴰⵏ! ⴼⵍⵉⵖ ⴰⵢⴷⴷⵉⴷ ⵅⴼ ⵜⵖⴱⴰⵍⵓⵜ ⵜⵇⵇⵓⵕ, ⵅⴼ ⵓⵣⴳⵔ ⵉⵕⵥⴰ ⴰⵛⵛⵉⵡⵏ ⵏⵏⵙ, ⵅⴼ ⵓⵅⵍⵉⴷⵊ ⵉⵙⵜⵜⵓⵜⵜⵉ ⴰⴼⵔⵉⵡⵏ ⵏⵏⵙ, ⵅⴼ ⵓⵊⴹⵉⴹ ⵉⵣⵣⵔ ⵉⵊⵊⵉⵊ ⵏⵏⵙ, ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵜⵏⵏⴰ ⴰⵙ ⵜⵎⵟⵟⵓⴹⵜ ⵏ ⵓⴳⵍⵍⵉⴷ: " ⴰⵡⴷ ⵏⴽⴽ ⴰ ⴰⵙ ⴰⵣⵏⵖ ⵛⴰ ⵏ ⵡⴰⵇⵇⴰⵢⵏ ⴷ ⵉⵣⴱⵢⴰⵏ ⵉⵏⵓ ⴰⴼⴰⴷ ⵉⵙⵙⵏ ⵉⴳ ⴰⴱⵕⴹⵓⴹ ⵏⵏⵙ ". ⵜⴽⴽⵙ ⵜⵏ ⵜⴰⵣⵏ ⵜⵏ ⵉ ⵓⵎⵓⵛⵛ ⴰⴱⵕⴱⴰⵛ. ⵉⴷⴷⵓ ⴷ ⵎⴻⵎⵎⵉⵙ ⵉⵙⵇⵙⴰ ⵜⵜ: " ⵎⴰⵏⵉ ⴳ ⵜⵍⵍⴰ ⵜⴼⵙⵓⵜ ⵏⵏⵎ ⴰ ⵉⵎⵎⴰ? " ⵜⵔⴰⵔ ⴰⵙ ⴷ ⵎⴰⵢⵙ: " ⵎⴰⵅ ⵉⵙ ⵓⵔ ⵜⵙⵙⵉⵏⴷ ⵎⴰⴳ ⵊⵕⴰⵏ! ⵏⴽⴽ ⴽⴽⵙⵖ ⴰⵇⵇⴰⵢⵏ ⴷ ⵉⵣⴱⵢⴰⵏ ⵉⵏⵓ ⵅⴼ ⵜⵏⴰⴳⴰⵎⵜ ⵜⴼⵍⵉ ⴰⵢⴷⴷⵉⴷ, ⵅⴼ ⵜⵖⴱⴰⵍⵓⵜ ⵜⵇⵇⵓⵕ, ⵅⴼ ⵓⵣⴳⵔ ⵉⵕⵥⴰ ⴰⵛⵛⵉⵡⵏ ⵏⵏⵙ, ⵅⴼ ⵓⵅⵍⵉⴷⵊ ⵉⵙⵜⵜⵓⵜⵜⵉ ⴰⴼⵔⵉⵡⵏ ⵏⵏⵙ, ⵅⴼ ⵓⵊⴹⵉⴹ ⵉⵣⵣⵔ ⵉⵊⵊⵉⵊ ⵏⵏⵙ, ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵉⵏⵏⴰ ⴰⵙ ⵓⵔⴱⴰ ⵏⵏⵙ: " ⴰⵡⴷ ⵏⴽⴽ ⴰⴷ ⴰⵙ ⵛⵖ ⵉⵎⵉⴽ ⵙⴳ ⵜⵉⴼⵉⵍⵜ ⵉⵏⵓ ⴰⴷ ⵉⵙⵙ ⵉⴳ ⵓⴱⵕⴹⵓⴹ ⵏⵏⵙ! " ⵉⴷⴷⵓ ⴷ ⵓⴳⵍⵍⵉⴷ ⵢⴰⴼ ⴷ ⵜⵉⴼⵉⵍⵜ ⵏ ⵎⴻⵎⵎⵉⵙ ⵜⵕⵥⴰ, ⵉⵙⵇⵙⴰ ⵜ: " ⵎⴰⵅ ⴰⵍⵍⵉⴳ ⵜⵕⵥⵉⴷ ⵜⵉⴼⵉⵍⵜ ⵏⵏⴽ? " ⵉⵔⴰⵔ ⴰⵙ ⴷ ⵎⴻⵎⵎⵉⵙ: " ⵓⵔ ⵜⵥⵕⵉⴷ ⵎⴰⴳ ⵊⵕⴰⵏ? ⵏⴽⴽ ⵕⵥⵉⵖ ⵜⵉⴼⵉⵍⵜ ⵉⵏⵓ ⵅⴼ ⵉⵎⵎⴰ ⵜⴽⴽⵙ ⵜⴰⴼⵙⵓⵜ ⵏⵏⵙ, ⵅⴼ ⵜⵏⴰⴳⴰⵎⵜⵜⴼⵍⵉ ⴰⵢⴷⴷⵉⴷ, ⵅⴼ ⵓⵅⵍⵉⴷⵊ ⵉⵙⵜⵜⵓⵜⵜⵉ ⴰⴼⵔⵉⵡⵏ ⵏⵏⵙ, ⵅⴼ ⵓⵊⴹⵉⴹ ⵉⵣⵣⵔ ⵉⵊⵊⵉⵊ ⵏⵏⵙ, ⵅⴼ ⵜⵖⵕⵕⴰⴼⵜ ⵜⴻⵜⵜⵓⵜⵜⵉ ⵉⴷⴷⵖ ⴰⵎⵓⵛⵛ ⴰⴱⵕⴱⴰⵛ ⵉⵜⵢⴰⴱⴱⵉ ⴰⵙ ⵓⴱⵕⴹⵓⴹ ⵅⴼ ⵜⴹⵡⵡⴰⵕⵜ ⵏⵏⴰ ⵉⵙⵖⴰ ⵓⵔⴳⴰⵣ ⵜⴻⵜⵛ ⵜⵜ ⵜⵎⵟⵟⵓⴹⵜ ". ⵉⴽⴽⵔ ⵓⴳⵍⵍⵉⴷ ⵢⴰⵣⵏ ⴰⵎⴰⵣⴰⵏ ⵖⵔ ⵓⵔⴳⴰⵣ ⴷ ⵜⵎⵟⵟⵓⴹⵜ ⴷ ⵓⵎⵓⵛⵛ. ⵏⵉⵜⵏⵉ ⴱⴷⴷⴰⵏ ⴷⴰⵜ ⵓⴳⵍⵍⵉⴷ, ⵉⵏⵏⴰ ⴰⵙ ⵉ ⵓⵎⵓⵛⵛ: " ⵎⴰ ⴽ ⵉⴱⴱⵉⵏ ⴰⴱⵕⴹⵓⴹ? " ⵉⵏⵏⴰ ⴰⵙ ⵓⵎⵓⵛⵛ: " ⵉⴱⴱⵉ ⵉⵢⵉ ⵜ ⵓⵔⴳⴰⵣ ⵉⴷⴷⵖ ⵉⵙⵖⴰ ⴷ ⵜⴰⴹⵡⵡⴰⵕⵜ ⵜⴻⵜⵛ ⵜⵜ ⵜⵎⵟⵟⵓⴹⵜ, ⵜⵏⵏⴰ ⴰⵙ ⵏⴽⴽ ⴰⵢ ⵜⵜ ⵉⵜⵜⵛⴰⵏ ⵜⵙⵃⵉⵍⵍⴻⵍ ⵖⵉⴼⵉ ". ⵉⵏⵏⴰ ⴰⵙ ⵓⴳⵍⵍⵉⴷ ⵉ ⵜⵎⵟⵟⵓⴹⵜ: " ⵎⴰⵢ ⵜⵏⵏⵉⴷ? " ⵜⵔⴰⵔ ⴰⵙ ⴷ ⵜⵎⵟⵟⵓⴹⵜ: " ⵙ ⵜⵉⴷⵜⵜ ⴰ ⵙⵉⴷⵉ, ⵏⴽⴽ ⴰⵢ ⵜⵜ ⵉⵜⵛⴰⵏ ". ⵉⵏⵏⴰ ⴰⵙ ⵓⴳⵍⵍⵉⴷ ⵉ ⵓⵔⴳⴰⵣ: " ⴰⴷ ⵜⵙⵖⴷ ⵜⴰⴹⵡⵡⴰⵕⵜ, ⵜⵙⵙⵏⵓ ⵜⵜ ⵜⵎⵟⵟⵓⴹⵜ ⵏⴽⴽ, ⵜⵛⴷ ⴰⵙ ⵜⵜ ⵉ ⵓⵎⵓⵛⵛ ⴰⴷ ⵜⵜ ⵉⵜⵜⵛ, ⵉⴷ ⴽⵢⵢⵄⵏ ⴰ ⴰⵔⴳⴰⵣ ⴰⴷ ⴰⵙ ⵜⴳⵏⵓⵜ ⴰⴱⵕⴹⵓⴹ ⵏⵏⵙ ". ⴰⵖⵓⵍⵏ ⵙ ⵜⴰⴷⴷⴰⵔⵜ. ⵢⴰⵡⵉ ⴷ ⵓⵔⴳⴰⵣ ⵜⴰⴹⵡⵡⴰⵕⵜ ⵜⵙⵙⵏⵓ ⵜⵜ ⵜⵎⵟⵟⵓⴹⵜ, ⵜⵛ ⴰⵙ ⵜⵜ ⵉ ⵓⵎⵓⵛⵛ ⵉⵜⵛⵉ ⵜⵜ, ⵢⴰⵙⵉ ⴷ ⵓⵔⴳⴰⵣ ⴰⵕⴹⵓⴹ ⵉⴳⵏⵓ ⴰⵙ ⵜ ⵉ ⵓⵎⵓⵛⵛ.